Forslag til RÅDETS DIREKTIV om ændring af direktiv 66/401/EØF, 66/402/EØF og 66/403/EØF om handel med frø af foderplanter, sædekorn og læggekartofler

(forelagt af Kommissionen)

BEGRUNDELSE

I Rådets direktiv 66/401/EØF om handel med frø af foderplanter, Rådets direktiv 66/402/EØF om handel med sædekorn og Rådets direktiv 66/403/EØF om handel med læggekartofler er der fastsat bestemmelser om gennemførelse af tidsbegrænsede forsøg.

Ved beslutning 94/650/EØF om tilrettelæggelse af et midlertidigt forsøg med afsætning af frø i løs vægt til den endelige forbruger blev der tilrettelagt et tidsbegrænset forsøg i en periode på syv år fra september 1994 til august 2001 for at vurdere, om afsætning af frø i løs vægt til den endelige forbruger kan få ugunstig indvirkning på frøets kvalitet i forhold til den kvalitet, der opnås under den nuværende ordning i henhold til direktiv 66/401/EØF og 66/402/EØF.

Resultaterne af forsøget har allerede vist, at afsætning af frø i løs vægt til den endelige forbruger på nærmere fastsatte betingelser ikke påvirker frøets kvalitet.

På grundlag af resultaterne af det nævnte forsøg tager nærværende forslag også sigte på at ændre direktiv 66/403/EØF om handel med læggekartofler, da de samme konklusioner gør sig gældende for frø af andre planter, herunder kartofler.

2001/0089 (CNS)

Forslag til RÅDETS DIREKTIV om ændring af direktiv 66/401/EØF, 66/402/EØF og 66/403/EØF om handel med frø af foderplanter, sædekorn og læggekartofler

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT ...... ...

under henvisning til udtalelse fra Europa-Parlamentet [2],

[2] EFT ...... ...

under henvisning til udtalelse fra Det Økonomiske og Sociale Udvalg [3], og

[3] EFT ..........

ud fra følgende betragtninger:

(1) Af de nedenfor nævnte grunde bør følgende direktiver om handel med frø og plantemateriale ændres:

-Rådets direktiv 66/401/EØF af 14. juni 1966 om handel med frø af foderplanter [4]

[4] EFT 125 af 11.7.1966, s. 2298/66. Direktivet er senest ændret ved direktiv 98/96/EF.

-Rådets direktiv 66/402/EØF af 14. juni 1966 om handel med sædekorn [5]

[5] EFT 125 af 11.7.1966, s. 2309/66. Direktivet er senest ændret ved direktiv 1999/54/EF.

-Rådets direktiv 66/403/EØF af 14. juni 1966 om handel med læggekartofler [6].

[6] EFT 125 af 11.7.1966, s. 2320/66. Direktivet er senest ændret ved beslutning 1999/742/EF.

(2) Ved Kommissionens beslutning 94/650/EF af 9. september 1994 om tilrettelæggelse af et midlertidigt forsøg med afsætning af frø i løs vægt til den endelige forbruger [7] blev der tilrettelagt et tidsbegrænset forsøg på nærmere fastsatte betingelser for at vurdere, om afsætning af frø i løs vægt til den endelige forbruger kan få ugunstig indvirkning på frøets kvalitet i forhold til den kvalitet, der opnås under den nuværende ordning i henhold til direktiv 66/401/EØF og 66/402/EØF.

[7] EFT L 252 af 28.9.1994, s. 15. Beslutningen er senest ændret ved Kommissionens beslutning 2000/441/EF (EFT L 176 af 15.7.2000, s. 50.).

(3) Resultaterne af forsøget har vist, at afsætning af frø i løs vægt til den endelige forbruger på nærmere fastsatte betingelser ikke påvirker frøets kvalitet.

(4) De samme konklusioner gør sig gældende for læggekartofler under direktiv 66/403/EØF.

(5) Det bør derfor være tilladt at afsætte frø i løs vægt til den endelige forbruger på permanent basis under overholdelse af nærmere fastsatte betingelser, og direktiv 66/401/EØF, 66/402/EØF og 66/403/EØF bør ændres i overensstemmelse hermed.

(6) Da de nødvendige foranstaltninger til gennemførelse af direktiv 66/401/EØF, 66/402/EØF og 66/403/EØF er forvaltningsforanstaltninger i henhold til artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [8], bør de vedtages efter forvaltningsproceduren som omhandlet i artikel 4 i samme afgørelse -

[8] EFT L 184 af 17.7.1999, s. 23.

UDSTEDT FØLGENDE DIREKTIV:

Artikel 1

I direktiv 66/401/EØF foretages følgende ændring:

Som artikel 10d indsættes:

"Artikel 10d

1. Uanset artikel 8, 9 og 10 kan medlemsstaterne forenkle bestemmelserne vedrørende lukkeanordningen og mærkningen af pakninger, når det gælder handel med frø i løs vægt til den endelige forbruger.

2. Betingelserne for anvendelsen af undtagelserne i henhold til stk. 1 fastsættes efter proceduren i artikel 21.

Indtil sådanne foranstaltninger er vedtaget, finder betingelserne i artikel 2 i Kommissionens beslutning 94/650/EØF anvendelse."

Artikel 2

I direktiv 66/402/EØF foretages følgende ændring:

Som artikel 10a indsættes

"Artikel 10a

1. Uanset artikel 8, 9 og 10 kan medlemsstaterne forenkle bestemmelserne vedrørende lukkeanordningen og mærkningen af pakninger, når det gælder handel med sædekorn i løs vægt til den endelige forbruger.

2. Betingelserne for anvendelsen af undtagelserne i henhold til stk. 1 fastsættes efter proceduren i artikel 21.

"Indtil sådanne foranstaltninger er vedtaget, finder betingelserne i artikel 2 i Kommissionens beslutning 94/650/EØF anvendelse."

Artikel 3

I direktiv 66/403/EØF foretages følgende ændring:

Som artikel 10a indsættes:

"Artikel 10a

1. Uanset artikel 8, 9 og 10 kan medlemsstaterne forenkle bestemmelserne vedrørende lukkeanordningen og mærkningen af pakninger, når det gælder handel med læggekartofler i løs vægt til den endelige forbruger.

2. Betingelserne for anvendelsen af undtagelserne i henhold til stk. 1 fastsættes efter proceduren i artikel 19.

"Indtil sådanne foranstaltninger er vedtaget, finder betingelserne i artikel 2 i Kommissionens beslutning 94/650/EØF anvendelse."

Artikel 4

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. september 2001. De underretter straks Kommissionen herom.

Når medlemsstaterne vedtager disse love eller administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 5

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand